吳九秋過西池作詩持國和之邀予同賦
作者：劉敞
朝代：宋

paragraphs: 三山凌波濤，雲漢邈氛埃。
世無乘槎客，安得窮昭回。
天門洞閶闔，海池含風雷。
淵淪蛟龍室，焜炫金銀臺。
西顥何蕭條，百芳日已摧。
誰能瑩心賞，喟子懷仙才。
時變感所思，駐車載徘徊。
已秋孰願夏，覽物彌歡哀。
韓生肆爽言，觀變均齊諧。
而我拘俗者，俊游日已乖。
欲濯纓上塵，何時與君偕。